khistorydata/jeongjo-sjw-relations huggingface dataset:
정조 17년 · 목
備局啓言頃因江華留守狀啓本府添餉條以本米移劃便否關問兩南矣卽見慶尙前監司鄭大容狀啓則以爲別會耗米之移劃江都在於戊午而以船運難便不得擧行逮至辛巳往復該府每石價定以二兩五百石價錢一千兩每年輸送軍作米三百石移劃在於丙午而本米船運亦多室礙依添餉例以錢代送之意文移停當今若以米輸送則民人受害勢所必至本米輸送實無可行之勢云全羅前監司權▣狀啓則以爲江都添餉米五百石曾於辛巳果爲定式以均廳添價米只一年輸送矣丁酉因本道狀聞每年錢一千兩以本營別會米耗條三百石作錢輸送今若只以千兩代米三百石雖欲添載稅船歷路移納科外宂費盡歸民邑之弊云矣江都餉穀之漸致虛耗誠極寒心兩南添餉條以本色取來云者非無意見而今若以米輸納則斂散之政運輸之節俱爲民弊到今變通誠多難便依前施行之意請分付於江都守臣及兩南道臣允之
정조 17년 · 강
景慕宮展謁時隨駕軍兵命以訓局步軍十哨馬軍三哨爲先後廂禁軍二番隨駕留陣置之
정조 17년 · 강
命前戶曹判書沈頤之敍用仍任
정조 17년 · 목
戶曹啓言宗廟永寧殿永禧殿景慕宮秋奉審今八月初八日爲之事自禮曹推擇啓下矣宗廟永寧殿永禧殿判書例爲進去臣昇源景慕宮進去奉審而判書沈頤之方在罷職中實無推移之道矣敎以現告之捨實取兼旣如何其外諸兼不過例兼至於本曹郞以緊任豈有不參之理乎以此以彼宜有區別所以多日留窠者也判堂敍用仍任牌招以爲備員進去之地
정조 17년 · 강
命前提調鄭民始李文源金持默洪檍李澧趙宗鉉具庠金尙集李致中徐鼎修李在學申大升李洪載申光履洪明浩敍用付軍御壯勇大將守禦總戎使仍任以前密符仍授
정조 17년 · 목
敎曰紀綱之振肅不在於收敍之遲速近來位著之莫能成樣反有關於紀綱諸司堂上罷職人幷敍用其中將任仍任牌招授符又敎曰卿宰中時無職名人令該曹口傳付軍職○政院啓言守禦使李文源總戎使鄭民始壯勇大將金持默仍任牌招授符事命下矣時無職名竝令該曹付軍職守禦使總戎使敎諭書所當更爲啓下而此與新除授有異在前如此之時有前所授密符傳授之例今番則何以爲乎敎以敎諭書置之密符則以前密符仍授
정조 17년 · 강
命移配李復燮于昌原李最源于彥陽宋欽書于長城宋載緯于定山新昌縣定配罪人鄭文在仍配
정조 17년 · 목
義禁府以復燮等更定配所啓允之敎曰其中鄭文在罪名係是賑政事也賑事現發卽其地定配無異全石之典此則仍配
정조 17년 · 강
命大臣文蔭武卿宰二品以上三司諸臣明日未待
정조 17년 · 강
召見時原任大臣文蔭武卿宰二品以上閣臣三司諸臣于熙政堂領議政洪樂性判府事朴宗岳左議政金履素右議政金憙行司直鄭民始李文源洪檍判敦寧李澧李敏輔左參贊洪良浩行吏曹判書金文淳行司直任希曾戶曹判書沈頤之兵曹判書鄭好仁禮曹判書閔鍾顯刑曹判書李得臣工曹判書邊得讓知事尹坊趙瓊金頤柱行副司直金尙集徐有防李秉鼎金持默李致中李聖圭趙宗鉉李復永韓光綮李在學李鎭翼申光履李洪載李鎭復蔡廷夏李祖源金翊休呂善亨申大升白師謹鄭煥猷蔡弘履李東郁洪檢洪明浩徐鼎修李漢豊李明運趙圭鎭大司成沈煥之同義禁權以綱戶曹參判黃昇源禮曹參判曺允大兵曹參判閔台爀刑曹參判徐龍輔工曹參判李邦榮左尹宋鍈右尹李家煥開城留守金魯永全羅監司李書九都總管崔東岳李源副總管李應爀柳誼曺允亨姜游同知崔朝岳李集斗林蓍喆訓鍊都正趙心泰知訓鍊李敬懋行副護軍李得濟申大謙邊慶遇具世勣申㬚尹得逵申應周田文顯韓光濟吳載徽吳穀常鰲息君李敬一東恩君申大觀閣臣尹行任徐榮輔南公轍金祖淳大司憲金履禧大司諫兪漢謨應敎魚用謙
정조 17년 · 목
領議政洪樂性等問候予移時不答玉音甚微樂性曰聖敎之下臣等不得領會稍高玉音使登筵諸臣洞知聖敎臣等之望也予曰召見卿等欲諭予意者蓋以近日天理湮晦民彝斁絕其在爲萬世闡明之道豈可不一諭乎遂命卿宰進前敎于樂性等曰胷次輪囷欲言而聲自微矣近來爻象以著見者觀之登筵諸臣亦豈無料量乎不忍言而忍言不敢提而敢提者不過明義理正倫綱六字而已欲以此事問於卿等矣樂性等不能對予曰半夜命召卿宰一堂有此敷諭此乃人鬼關頭如不能剖柝卞明則人不得爲人國不得爲國終至於義理晦盲彝倫倒置而止矣欲借卿等之口闡發此義而卿等終無一言必欲使予言之豈不慨然乎此事所關何等重大而自卿等以下皆以不敢言之大義理作爲奇貨者正如而奇貨事係莫重而敢以爲奇貨則今日朝廷得保首領者將幾希矣前領相疏語卿等果聞於何人而亦以何事爲罪耶樂性曰未見原疏矣宗岳履素等曰臣等亦未見而前左相兩箚則見之矣予曰此事若有所犯何惜乎前領相如或反是又何惜乎前左相乎前領相疏中一句語卽某年大義理頭䐉而以予闡揚兩朝德美之心猶不敢一番提起者誠以事關某年不敢言而不忍提也前領相疏中以非字一句語起端以卽字一句語結辭卽字以下事關某年至重至大假使前領相出於爲國一死闡揚德美之苦心血誠予之所不敢言者前領相敢言之驟看外面其罪難赦予之批旨已示嚴於鈇鉞之意則今日在廷安得不驚痛而前左相之聲罪致討其勢固然矣然而前領相之敢言人所不敢言之事者蓋有委折前領相知申時先朝御徽寧殿屛去史官獨命知申進前以御盡一文字使知申藏于神位下褥席中前領相疏中卽字下一句乃金縢中語也御極初丙申五月十三日文女罪惡之昭布也前領相與聞於綸音校正之事有所奏至有遣承宣及翰林奉考之擧矣今於告退之疏有此將死之言獨知是事故獨言其事者謂之忠䏏義膽可也而前左相之不知本事只據外面以昨夏以後不敢言之義聲罪致討者亦出於忠肝義膽矣金縢中語一則止慈之天一則止孝之天此何等德美而特以不敢言之故置諸不忍提之地將不免掩翳而不章今於前領相之疏事端旣發不容泯默以其官則大臣也以其言則上疏也原疏雖命付丙而製寫之際必有見者捧納之時又有見者卽字下句語畢竟傳播於來後則予之不忍於一時不忍言不能闡揚德美此予所以不敢言而欲敢言者也予雖不肖凡係天經地彝大綱大倫自以爲無作於心故不求於人業以此意及於前領相疏批而今此欲言之事近日事端以後別有不得不然之義理而然也昨夏口敎之後前領相已以雖不敢以言語煩聒而亦不敢使大義理晦塞爲言者亦有所執至於董狐之筆四字其意蓋以爲日後良史有如董狐者以殿下之心爲心以臣等之心爲心則固無事乎闡發云云者不可謂之凶言矣予遂命以金縢中二句謄出於小紙者下示諸大臣上句八字下句十二字不敢書仍下敎曰予於師翰正法之日亦有文女尙魯之處分而已於其時以金縢中先朝本意微發其端予雖無似一段所執權然後執之豈可輕重出入乎予之忍爲此言者予意有在要使一世之人知前領相疏語之如右所言而前左相嚴討之亦出於不知裏面而已又有一事不可不曉諭者今日諸臣每因一番事端輒有一番妄度以典禮間事雖疑於不當疑之地此豈敢萌於心者乎御極之初例有廷請後勉從而予則不心於三辭以三條事件爲固辭之端欲使諸臣將順其一康王釋冕不免先儒非禮之譏故不忍臨門受賀其二永陵追崇雖有先朝治命而更合致愼之爲可也其三王大妃殿稱號猶不敢加上一大字於王字之上也俗見所拘下一條外皆歸於不得擧論矣此猶如此何敢議到於典禮間事乎觀於丙申三月初十日下敎可知予本意也今日所忍言之事一番賓對可以言之一張傳敎可以諭之而必也咸造在廷洞諭本事者蓋以大誥之意欲使人人而領會事事而曉諭故也繼自今更有憑藉紛紜之事則人得而討之日後闡明之責專付之於卿等也
정조 17년 · 강
命宗廟景慕宮秋奉審日子更擇以入
정조 17년 · 목
景慕宮秋享在再明也
정조 17년 · 강
命停海西今秋巡點只行官鎭門聚點待分等尤甚邑從便潤狹
정조 17년 · 목
備邊司啓言卽見黃海兵使姜五成所報則以爲停操之年例有營將巡點而巡點幷不行之則各邑鎭官鎭門聚點自是定式巡點與聚點間行否斯速指揮以爲擧行之地爲辭矣今年本道年事豐歉未判幷與官鎭門聚點而不行則其在詰戎之政極爲疏虞營將巡點姑爲停心官鎭門聚點依例擧行之意請分付允之敎以待分等尤甚邑則從便闊狹
정조 17년 · 강
詣景慕宮展謁省牲省器親押香祝
정조 17년 · 목
具翼善冠袞龍袍乘輿出明政門降輿乘輦出弘化門至泮橋降輦乘輦至宮洞口降輦乘輿入齋室改具冕服詣版位行禮陞詣宮內奉審還齋殿改具遠遊冠絳紗袍詣省器位省器詣省牲位省牲還齋殿改具翼善冠袞龍袍親押香祝訖乘輿出宮洞口降輿乘輦至泮橋降輦乘輦入弘化門降輦乘輿由永淸門還內
정조 17년 · 강
推兵判鄭好仁越俸御將李敵懋
정조 17년 · 목
承旨兪漢寧啓言今日擧動時別抄所騎馬橫逸作拏於駕前咫尺職在本兵不能檢飭不可無警請兵曹判書鄭好仁推考當該大將李敵懋常時不善檢束極爲駭然請從重推考從之敎以該大將越俸一等
정조 17년 · 강
命宣傳官李甲會記過
정조 17년 · 목
政院啓言標信事體極爲嚴重而宣傳官李甲會旣受於政院直納於差備事未前有本院請推外無可施之罰何以爲之敎以爲先記過
정조 17년 · 강
召見判府事金鍾秀于熙政堂
정조 17년 · 목
予曰卿聞昨日事乎鍾秀曰未及詳聞矣予曰昨以明義理正倫綱已諭於諸臣一番提諭予心如何尤何忍旣言復言而今日見卿故不得不言予當先言前之所以不忍言今之所以忍言之由大抵某年事變以不忍提之故不敢言以不敢言之故不忍提雖係闡明兩朝德美之事尙以不忍提而不敢言寧至於掩翳不章于今幾十年終始不敢說出雖曰不忍提不敢言道理則然兩朝德美實有仍以不彰之慮世變之層生亦由於此此事一番說出使人人知之然後兩朝德美可以昭著於千秋萬世矣關係旣重而世變之層生者亦從此永熄矣前領相上疏中有非字下卽字下句語非字以下已是不忍提不敢言卽字以下尤爲不忍提不敢言蓋以事關某年罔極之事變中關捩丙申疏請之洗草中頭臚也前領相設有爲國一死之心提起不忍提不敢言之事聞於予者罪也藉曰其心出於爲昔年闡揚而及以不忍聞之說及於莫重之地者亦罪也語及昔年之事而至及先朝者亦罪也有一於此已是罔赦之極案予一見其疏未能遽卞其心之所由出批答及傳諭示以嚴於鈇鉞之意群下之見此而聞此者其欲嚴討非獨卿爲然孰不同此情乎但前領相之所以獨言不忍提不敢提之言蓋有厥由先大王臨徽寧殿時前領相以知申入侍而史官退出門外後先大王以一文字授之使之就神位下褥席折縫而納之此是金縢書也金縢書上句八字下句十二字不敢書予非不知此書之頒示關係莫重時日爲急而忍痛含冤直至于今者專由不忍言之故而文女處分傳敎句語中略有槪及者矣前領相疏卽守以下卽某年以前兇徒之兇言而某年後先大王卽爲覺悟有此金縢之書前領相獨知此事故所以獨言者此也自有其疏之後一任朝廷之紛盪而予以不忍提之故姑且不敢言乃於今日思得不可不一言之義然後始乃言之予以洗草事陳疏只欲使此等文字不留在於此世界矣然予心之猶日夜憧憧耿耿者草野斷爛之書本多以訛傳訛況相疏體重雖命封還而付丙院中有參見者筵席有參聽者且於繕寫時亦必有聞而見之者如是之際一傳再傳必將傳播於世到今因予不忍言而不敢提說反使不忍言之事任其傳播則世之見之者不知將作如何看矣然則一時之不忍言小節也使此不忍言之事流傳於後世大關係也此所以有昨日之擧也得此機會洞諭卿等俾我兩朝止慈止孝之盛德著明於來世且以目下紛紜言之使兩大臣免罪亦可謂兩朝恩波之所及也蓋前領相獨知也故獨忍言之卿則只據外面以其忍言而攻之其心則同出於爲國效誠其跡則或近於差毫謬千到今溯本洞諭之後忍言之大臣與攻忍言者之大臣俱無可罪之端前領相之目覩其事敢爲將死之言不但不爲凶言又自歸於忠如卿者亦可免以討逆而反爲其所驅矣今番此擧雖非出於爲卿等地而於卿等亦可謂厚沐兩朝鴻渥也卿等之全保猶屬微事從今以往義理明倫綱正國可以爲國人可以爲人決無以義理爲奇貨自底於凶逆之科者卿意以爲如何鍾秀曰臣於五晦賓對退後非字下卽字下句語果亦聞之而特未聞非字卽字矣臣於其時心骨俱驚非不知其敢提不忍提之語者尤極凶慘而特以不忍提之語提起聲討亦有所不忍故不敢爲提起討只以董狐之筆四字聲討矣今承下敎非字下卽守下果有提起之委折而大有關於闡揚兩朝德美尤何敢以此聲罪至於董狐之筆四字云云命勿錄鍾秀曰臣之前疏中專請頒示其疏以決其逆與非逆疏本若蒙下示則臣謹當有以仰復矣予曰當推來於前領相以示矣卿筵退後以今日酬酢錄出一通以入可也
정조 17년 · 목
義禁府啓言時囚以章記照律有命矣時囚罪人李天晟莫重軍器不能典守藥丸之見失其數夥然以此照律杖一百收贖告身盡行追奪放送李格身爲領軍首將官作門紛沓之弊不能禁止吳大坤身爲禁喧郞駕後喧聒不能檢飭竝以此照律各杖八十收贖奪告身三等放送允之敎以如有功議各減一等李格吳大坤汰去放送
정조 17년 · 강
飭廟堂自明日行本司坐起
정조 17년 · 목
敎曰月六賓對近因左相之調痾右相似難每每獨參今日次對雖頉稟姑不番番强迫至於本司坐起三公俱備之時例是下位大臣偏勞之擧則前此飭諭旣諄勤況於新拜之後尙未一爲豈不慨然本司坐起自明日續續爲之以存古規事令備郞傳之
정조 17년 · 강
遞司諫魚用謙飭西學學製明日設行
정조 17년 · 목
成均館官員以同知館事意啓言四學學製分四等設行而若有過限之事則當等季朔旬間自本館草記事定式矣卽接四學牒報則中學敎授洪秀晩南學敎授李肇源四學敎授李相璜未肅拜東學敎授魚用謙時帶臺職當等學製俱不得設行云請令政院稟旨擧行敎以時帶臺職人本職許遞使之明日設行未肅拜人亦爲牌招一體明日設行
정조 17년 · 강
命壬子式帳籍待來式一體藏置
정조 17년 · 목
漢城府啓言壬子式帳籍今春當爲藏置於江都而待秋擧行事筵稟蒙允矣今則秋節已屆請發遣本府郞廳持往江都藏置曝晒等事依前擧行而帳籍封裹雜物令各該司進排領去官吏所騎馬及帳籍載運馬亦令該曹題給敎以待來式一體擧行
정조 17년 · 강
命陞補過限前後大司成禁推分揀仍命沈煥之本職許遞開政差代卽爲擧行
정조 17년 · 목
因陞補過限不爲大司成禁推現告敎曰尙今過限雖甚駭然聞其事實似皆然徐榮輔則旣値盛暑例停之時沈煥之則近果難於供職餘則未肅拜云現告竝分揀大司成沈煥之本職許遞政官牌招開政差出待下批卽爲擧行事分付
정조 17년 · 강
飭西學敎授李相璜承牌
정조 17년 · 목
政院啓言西學敎授李相璜飭敎之下謂有情勢屢度催促終不出肅請重勘敎以焉敢若此嚴飭承牌
정조 17년 · 강
有政吏曹判書金思穆兵曹判書鄭好仁進
정조 17년 · 목
以丁範祖爲吏曹參判李周顯爲執義高宅謙爲司諫鄭大容爲大司成李文源爲知經筵李集斗爲同義禁申益顯爲禁府都事落仕最久人也李敬一爲副總管
정조 17년 · 강
大司憲曺允大掌令權儐持平趙恒鎭應旨上疏竝賜批
정조 17년 · 목
允大疏略曰災不虛生惟人所召不知某災爲某事之應而要之不越乎天人相感之理當此收藏之節乃有轟燁之異者亦豈無所召乎然而比之純陰之月則大有間耳求助獻替故事罕有而十行絲綸藹然惻怛修省之方開導之敎有可以感激神明臣不敢徒然泯默虛辱聖敎略貢愚見以備財擇朱子曰人主一心爲萬化之原董仲舒曰正其心以正朝廷從古聖賢千言萬語具在方册而要其大頭腦則卽此數句語耳是以中庸九經之訓其要不越乎性分大學治平之說其本惟在於誠正帝王所以必欲致治於唐虞三代之隆者捨是心奚以哉然而意不可徒誠心不可徒正性分不可徒養而其施爲之要又在於勇斷而己凡今時弊擧其大者其目有五以言乎懲討則巨魁偃息王章未伸新逆踵生當律不加三司之故紙已毛一兪之聖批尙靳明知其窩窟而無以打破明知其凶逆而無以誅戮一日二日伈泄以度又況疏滯之政始自好生之德末後濫觴隄防蕩壞淸渭濁涇同科而相混芝箭敗皮具收而竝用雖以天地之大包荒含垢而刑政之失當誠非細故臣竊痛焉以言乎言路則上有來諫之德而下乏敢言之風宋臺之饑烏噤口唐殿之仗馬無聲面折廷爭認爲狂妄而以轉喉爲戒國計民憂視若弁髦而以謀身爲工父兄之所敎詔儕輩之所期勉不過涉世之方利已之術而已雖以唐虞之盛猶待吁咈之言曾謂今日朝廷遠過唐虞之治而初無一言一事之可吁可咈者耶臣竊惑焉以言乎政令則朝廷之設官分職各理其務者所以同寅協恭天工人代者也是以廟堂行廟堂之事有司行有司之事君逸於上臣勞於下而今則反是上有宵旴之憂而下無勵翼之功以堂堂千乘之尊行區區百僚之事弊精勞神日不暇給臣固知堯明章百舜聰達四一日萬幾從應曲當而恐非天道無爲物各付物底義也有君無臣之歎自貽憂勤而保嗇聖躬之方有乖節宣臣竊憫焉以言乎紀綱則統理上下條貫體要者卽紀綱之實也顧今世道日下風俗日渝堂陛不嚴名分漸壞參班之列冒入追到而飭敎之下不卽自首守閫之臣敢抗廟堂而筆札之間肆發悖語如是而不賜置辟尙今容貸朝綱無可振之期法紀無可樹之日豈不大可寒心哉以言乎名節則惟我國家敦尙氣節況我殿下培養扶植靡不用極而流俗樂放縱士子憚名檢搢紳之間知有好爵而筌蹄行義章甫之類利在科目而土梗學識滔滔俗尙不知名節之爲何物豈不大可憂歎哉夷考時弊不一其端而苟求其由惟在殿下一心上本原之工未至而勇退之方不得其要而然耳殿下誠能恭然奮發慨然省察先就本原之地益加㴠養之力聖心之所是非而明示其好惡懲討之未盡者廓揮乾斷克置典刑言路之未開者益加虛襟以勉納牖以之發政令則卞其賢愚委任責成以之立紀綱則嚴其分義不少假貸至於名節之間敦風振俗使各淬礪則施措之迅如風霆之不過一轉移間事耳勇斷之功豈不大哉然則前日五者之弊不期袪而自袪矣於是乎天災自弭和氣致祥太平萬世之基不外是矣儐疏略曰殿下自御極以後憧憧一念只在於鎭朝象爲民事飭勵之意屢發於辭敎憂勤之念恒切於夙宵而第伏念近日以來朝象潰裂言議委靡上而袞闕未間有匡救之說下而官師亦未見箴規之論臣未知聖明之德果無過失而然耶搢紳之列能盡報效而然耶向來疏通之政亶出於至仁至善之聖德大度群下之所以奉承者亦出於對揚聖意而第此恢蕩之擧初無界限之別毋論釁累之淺深負犯之輕重而竝置於簪紳之間此豈非萬萬過中者乎臣嘗念及於此自不覺滿心憂歎也昨年饑癘相仍八路頷顑幸於今秋豊登有慶生民之憂庶可小紓而小民之休戚專在於方伯守令今之爲方伯守令者孰敢不殫竭職任仰報聖上爲民之苦心而第緣遞易頻數迎送紛紜民之受弊職由於此寧不大可憂哉以居官者言之雖欲留意於振刷修擧之節而坐席未煖歸蓋相望又況後去者豈必盡賢於前居者乎伏願深留聖意俾令久其任而責其效以除民邑之弊焉恒鎭疏略曰今此收藏之節轟燁之災又何爲而作也其作也必有所召則殿下之所以應之者以文不以實而天又示警而然耶臣愚死罪以爲今日國勢日卑莫可收拾者蓋由政令之間都欠着實底意也以言乎紀綱則紀綱者國家所以維持者也近年以來公道未盡行奔竸未盡抑徼幸之徒乘時射利而有法不行獄訟之間循私篾公而成憲多缺如是而欲望紀綱之正者是猶却步而求前也臣聞奢侈之害甚於天災試以閭巷間言之第宅也飮食也服玩也華靡相竸奇巧互誇貴賤無別等級全壞侈日益甚人日益貧皆將相率而至於窮且盜也臣未知殿下所以導迪之者未得其實而然歟以言乎取士則三物賓興尙矣無論而見今取士只有科擧一路耳試道不古倖門漸開救弊之術已多言者臣不敢架論而大抵取士之道莫善於朱子貢擧議而至發於先朝綸音中今雖不能盡行略倣其制先德行而後才藝恢公道而杜私歧則取人之實孰有過於此哉以言乎言路則噤嘿成風媕婀度日竝與官師之規而寥寥莫聞使殿下臨朝而發歎者抑何故也臣未知殿下有求言之名無用言之實而然歟試以討逆一事言之枝葉徒剪根抵未拔又不知何樣禍機釀出何等變怪而所謂三司之聲討者不過故紙之謄傳而已殿下亦不過曰不允付丙而已此固臣等不誠不實之罪而竊恐殿下亦不得辭其責也顧今無實之事何限而豈有若此之甚者哉臣妄竊以爲雖使嘉謨善䣭日積公車而未有採用之實者亦猶是也安知不明明之天故將匪時之災警動我殿下欲使實心做去耶方其迅雷作而暴雨注也雲霧四塞天壤昏翳則亂逆肆行義理晦冥之時也俄而開霽端倪呈露日色頓新萬邦咸照則又如亂逆旣除義理夬伸之時也殿下以對越之誠欽若之道監于此而應之以實則未必非悅豫天心之一道也今臣所言亶出實心殿下亦必以實心從之則言路之開未必不權輿于此矣以言乎財用則內而經費外而倉儲莫非出於民者用之不節蓄之不實則民國俱弊理勢然也臣嘗居鄕頗祥糶糴之弊臣請略陳之蓋其散之不均斂之太濫侵其族屬延及隣里東西隳突白地靳徵荒村窮谷景色慘切至如吏胥官隸之少有勢力者自相締結幻弄多端虛作戶名眩亂文簿時當捧納晏然自在及至歲末或自朝家有停退之令則爲官長者姑且匿置小民則被他剝割官屬則了無負逋所謂半留之穀半是陳腐半是沙土何以備餉何以救飢外此侵漁之弊種種色色千條百歧使民不堪命者難徧以疏擧茍求其源牧守之不得其人故耳殿下每臨政注必以愼擇守人另飭銓官而殿下軫恤之澤不得下究則是殿下之擇守令不得其實而然也在今矯救之道不過使銓曹愼其注擬而勿拘其履歷淺深使監司嚴其殿最而毋牽於黨私愛惡一以得人爲先而且明其賞罰則始可謂行實政而受實功也殿下先以實功自勉以盡出治之實又以此責之宰相以爲董正百官懷保兆民之實則庶績其凝邦國人安今日之災乃反爲祥更願垂察焉竝批以所陳當留意
정조 17년 · 목
敎曰奏御文字隨其官品高下各有體段玉堂臺官雖曰體重顧其職則三品以下堂下官也雖以近日疏章言之頭辭又用格外措語政院之不有申式之飭敎循例捧入難免不察況昨年亦有大臣出擧條者乎書之者雖緣昧例捧之者不可無飭該房承旨推考
정조 17년 · 강
京畿水使許▣啓以本府穡事大無請令移轉接濟
정조 17년 · 목
狀啓以爲臣營處在環海之中元無灌漑之利而如非高燥奉天之地則俱是污下醎鹵之處故若遇水旱之災則其所偏被之害比陸地尤甚今年則自六月初九日以後一直亢旱無論洞野同然被災之狀前已連續轉報於道臣以爲登聞之地而八月初一日幸得甘霈之後臣躬行田野連爲看審則如干洞畓之發穗者豆太之成穀者僅爲成實而所謂洞畓不過爲十分之一一望平野全無掛鎌之處男女民人挾道泣訴曰島民不幸曾於己卯戊子癸巳等諸年荐遭凶歉而特蒙朝家蠲恤濟活之澤闔境生靈至保今日矣又當大無之歲一島民命生活沒策稅大同身米布各樣還上從何以辦納云目下民情如是遑急其所救活之方當如救焚拯溺而正供事體至爲嚴重還穀軍需所係不輕前此蠲減雖出於曠絕之特恩揆以道理有不敢煩猥仰請至於冬春接濟之策不可不預爲講究而臣營以海防重地兼任字牧然營樣凡百自來至殘之中屢經歉歲各穀儲蓄已盡於曾前救民之資若干還穀則春夏亦已分給卽今留庫只是軍餉米八十六石常賑麰二千二百八十石六斗零太七十石十斗零戶曹租十二石十二斗零而本島民戶爲一千七百三十八戶人口爲七千五百七十四口以今現存之公穀雖欲傾儲分排而其中常賑麰則計除種子一千三百餘石其餘各穀殆若洪爐點雪言念及此誠萬萬罔措而在前如此歉荒之歲輒皆狀聞移粟濟活云故泝考營上謄錄則己卯年海西各穀三千石壬午年江都米一千五百石海西各穀五百石戊子年京畿湖西海西三道各穀折米二千五百石癸巳年本道各穀三千石移劃接濟矣目前民事若是切急而他無變通救濟之道本道與湖西海西沿海邑某樣穀中限米二千石租二千五百石太三百石特令轉移一以爲飢民奠接之資一以爲明春種糧之地請令廟堂稟處
정조 17년 · 강
見大臣備堂及輪對官于熙政堂
정조 17년 · 목
敎曰籌坐如已來會民事亦有詢問者十五日次對進定於今日○右議政金憙曰如臣無似忝居三事之列早晩司直之論臣所自知而居常愧悚矣果然臺疏或以廟堂以唯諾爲言或以簿書期會爲譏自見此疏置身無地慚忸倍甚領揆左相病不行公固無唯諾簿書之可言而臣獨視事人言之譏全屢臣身早賜斥退亦將爲今日求言之實效伏望體諒焉予曰過矣卿以鄕人也故置之此任予亦不以格例責之而至若廟務則尤不可以格例論正其威儀尊其瞻視斯可爲立紀綱嚴堂陛之道而若或忽於此則末流之弊其將不少矣輪對官社稷令李厚燾等各奏姓名李根進前予曰此人卽故判書李鎭衡之孫耶行司直鄭民始曰然矣而李根則出繼其三寸故故重臣奉祀孫卽李根之第云矣予曰爾第之名字爲誰而年令幾何耶根曰李柢而年則二十二矣予曰重臣奉祀之人豈不調用乎待年滿卽爲調用之意分付該曹可也
정조 17년 · 강
命楊州牧還上小麥一千五百石以租代捧其餘留作種子
정조 17년 · 목
右議政金憙啓言楊州小麥以租代捧事有令廟堂議于道伯稟處之命矣問于京畿監司鄭昌順則小麥二千餘石內一千五百石以租代捧餘數留作種子便好云請依此施行之意分付該道臣從之
정조 17년 · 강
以徐有防差京畿句管堂上金思穆差備堂及海西句管
정조 17년 · 목
右議政金憙啓請行副司直徐有防京畿句管差下吏曹判書金思穆備堂還差仍察海西句管從之
정조 17년 · 강
命今夏以後文蔭武換差之窠隨其有闕仍舊差出
정조 17년 · 목
吏曹判書金思穆啓言今夏以後文蔭武換差之窠所當隨其有闕次次仍舊窠差出俾存已定之式而不可不一番提稟後擧行故敢此仰達從之
정조 17년 · 강
命太倉逋欠穀査究準捧仍定郞官遷調及殿中監銷之式
정조 17년 · 목
戶曹判書沈頤之啓言太倉積痼之弊轉至莫可收拾之境往在戊戌大加懲創郞吏俱被重勘而伊後廟堂之以時申飭臣曹之筵稟董察不啻累次而頒祿之紛雜如前倉屢之奸濫愈甚十餘年來米太虧欠至於累千餘石之多揆以國綱萬萬寒心其所逋欠逐年査究郞官則捧現告付之攸司勘以當律員役則區別存亡移送法司痛繩準捧斷不可已也其許多奸弊有不敢一一煩陳此則當自臣曹成節目啓下以爲永久遵行之地而苟究弊源則郞官之或不擇人員役之率多無賴故也倉官得人最爲要道而選部之循序差擬未必人人稱職本倉主簿奉事副奉事三窠中主簿則倣古太倉令作爲令窠以實職中曾經守令者自臣曹另擇廣謹剛明之人備擬受點限以兩年捧稅勿許遷轉副奉事則與他司直長窠相援直長奉事兩窠亦自臣曹就參外實職中擇擬受點通前職計朔三十朔仕滿後自銓曹因其窠權陞主簿單付啓下出六六朔詞訟六朔仍計於本倉而限前毋得移擬他職準限其職無升合逋欠然後始許守令遷調則在銓家不失原窠在應選不患淹滯而倉政自當有實效矣員役則簿料多額徒作國穀之蟊蠹此亦量宜汰減以除一分之弊而至於殿中監庫法意本自嚴重然到今不惟無益反爲一倉之巨瘼旣是國典所在則雖不敢爲革罷之請而今當蘇弊宜先釐正庫中盈縮無所省識頒祿紛拏亦不禁戢則終始監頒實無意義只於開倉日出往監鑰旋卽入來封倉之夕又爲出往監銷以存古規其餘捧上上下等節一付本倉則實爲省弊之大助而或係官方或闕變通請下詢大臣處之予問大臣之意右議政金憙曰依此所奏而變通則積久痼弊庶可矯捄而至於殿中監庫當初法意旣有所在今不宜遽議革罷而只於開倉封倉時出往監其銷鑰不復如前監頒則恐於存羊之義杜弊之道兩得其宜矣從之
정조 17년 · 강
命莊陵祭品自本道措備勿令他道進排
정조 17년 · 목
禮曹判書閔鍾顯啓言莊陵祭品以道里夐遠月前另下申飭之敎矣聞本陵祭品之自他道進排者如東萊之海毛胡椒善山之黃栗晉州之蔈古忠州之粘米粳米中米草注紙等各種其數至少而遠地輸納海多愆期反有欠敬之歎自今爲始分付本道營邑使之措備封進而勿令他道進排恐爲便當矣從之敎曰令廟堂分付兩道道臣俾各知此定式擧行
정조 17년 · 강
命燕歧縣監趙鎭寧庇仁縣監鄭雲遠先罷後拿忠淸監司李亨元緘辭推考連山縣監申在維拿處
정조 17년 · 목
惠廳堂上鄭民始啓言秋序已暮而湖西大同米本廳當納爲三萬餘石未納尙餘一萬三千餘石此是前所未有之事該道昨年穡事雖曰歉荒而三南同然則兩南今幾畢納而湖西之許多未納已不免慢忽且大同之待秋停退乃是罕有之特恩而不待朝令任自至秋若此不已則特恩無可施之地稅穀廢當納之限後弊所關決不可仍置而許多守令之盡爲勘處亦關民邑之弊請其中全未納燕歧庇仁兩邑守令令該府拿問處之不飭之道臣爲先從重推考未收米使之卽速上納三南木錢未收斯速捧納之意一體嚴飭從之敎曰民隱自民隱國體自國體旣聞之後不可拿處而止當該守令施以罷拿之典道伯早能報司或狀請則何靳而不許限秋停捧乎當該道臣亦施緘推之典民始曰連山大同米七百餘石昨始入倉而看品米色則極其麤劣乃是還穀之最下者大同卽新結之所捧則以還米代納萬萬驚駭且欲以還穀代納則春初足可上納而拖至八月始爲裝載亦涉可怪請當該守令令該府拿問處之從之
정조 17년 · 강
命典籍尹悌東改差
정조 17년 · 목
同成均徐有防啓言本館久任郎廳番次極爲苟艱而養賢庫事務尤爲緊要典籍尹悌東奉命在外不可遲待其上來請今姑改差敎以改差
정조 17년 · 목
同經筵李秉鼎啓言我聖上一念對越夙宵寅畏不以冬候之尙遠或忽轟燁之示警誕降絲綸藹然求助凡在言責之列者固宜實心對揚而雖以昨今三司之章奏言之臣雖一不得見而聖批皆以留意爲敎則其別無昌言近於應文可推而知況今日賓對卽求言後初筵則諉以一疏之塞責擧皆違牌揆以臺體極爲慨然除疏批未下實病外一竝從重推考恐不可已矣從之
정조 17년 · 강
重推有司堂上尹行任緘問京畿監司鄭昌順
정조 17년 · 목
予曰夜見喬桐府吏狀啓爲島民憧憧之念達宵不已才有賓對進定之命而畿伯事誠可訝矣按一道之責者當關民邑之事而向筵以本島事下詢則所奏頗欠精的水災與舊初不等名色亦不領略謂以水使當狀啓云者殆同越視秦瘠烏在其分憂之意哉伊日承宣無一言請推亦豈成說乎威怒二字臺疏有所云云而果能威怒則寧有此等道臣帥臣乎亦可曰有國體朝綱乎卿等之回啓只請水使擅自請穀之罪而初不下語於一道伯位至崇品則廟堂其將莫敢誰何耶此雖小事未必不爲招災之端矣雖以許▣事言之賑穀之直請與不直請姑捨是其所居官之無狀曾於寧邊時有所稔知而喬桐之差遣者卽不過彈丸一小島也見今一島歉荒安接之道不可委而責之爲念迎送之弊姑不處分此草記又卽還給可也右議政金憙曰伏承下敎水使之初不關由於巡營已極駭然而道伯之諉以水使尤極慢忽臣忝在廟堂回啓之疏忽莫非臣罪謹當退出恭俟處分矣予曰過矣卿則新入廟堂此莫非有司堂上不勤之罪也仍命重推行任○敎曰道伯事萬萬駭然初欲合手處而姑先緘問使之卽爲條對奉審之行已令知申替行嚴飭畿營使之卽爲來待
정조 17년 · 강
緘推畿伯鄭昌順以尹致性差喬桐府慰諭御史
정조 17년 · 목
敎曰向於南道巡還之日召問喬桐民事所對殊欠精的來頭賙救之策目下蠲恤之政皆付之水使之狀請者萬萬不成說若此則海西之甕津當不入於分等而統營之請穀亦當任渠自請乎其時欲賜處分而意謂語次間適未斡旋姑置之昨夜見喬桐水使狀啓始覺向筵奏語之出於眞箇昧例今此廟堂回啓之只論帥臣向道伯不下一語近日國綱之解弛未必不由於此等處當該道臣鄭昌順破壞格例忽於民隱之罪爲先緘辭從重推考帥臣狀本更令廟堂拔例稟處而民情之頷顑觀於狀辭益可知之若不早施息肩之擧島氓何以全活初意欲待冬春發遣繡衣更思或有後時之歎入侍玉堂尹致性喬桐府御史差下巡察農形慰諭民人以來來當有蠲恤之政此意先爲下諭○刑曹啓言京畿監司鄭昌順緘供以爲月前爲慮喬桐之穡事發遣親裨使之摘奸而帥臣以本府設賑前後非一請穀賑政帥臣皆爲狀聞云故弊職猶以爲未信本府謄錄使之上送考見前例則設賑時帥臣請請之狀前後斑斑其後庚戌帥臣南憲喆請穀不言穀數之多寡只請從優劃給故自廟堂還送狀本使道臣往復酌請弊職迷見以爲本府是越海之地道臣無巡審之例年事淺深民情緩急帥臣審察勝於道臣前例似然殆同耽羅賑政牧使請穀之例矣日前帥臣請穀之狀有所謄報穀數過多所請太濫弊職方待巡審之還欲爲分等之狀諸般蠲減之政來頭賑穀之請欲於狀末有所附陳帥臣之穀數饑口不議於弊職先爲狀聞之擧誠是意外而日前筵席所遠不過其謄錄所載語次之間遽爲陳達矇昧昏錯只憑前例帥臣之狀旣不能禁止筵席之對又未色妄率種種罪戾無以自贖傳旨內辭緣惶恐遲晚云所當照律施行而係是二品臣曹不敢擅便請上裁敎以無論有例無例身爲道伯其所擧行節節溺職依此回啓照律區別功議減等行部亦關民事不可緩況都試各邑等待之弊宜念仍令待曉發巡又啓言京畿監司鄭昌順緘辭從重推考罪請杖一百收贖公罪施行允之敎以功減一等
정조 17년 · 강
命京畿水使許▣拿處傳旨待畢賑捧入
정조 17년 · 목
備邊司啓言卽見京畿水使許▣狀啓則盛陳本島歉荒民情遑急之狀仍以爲還穀留庫數甚零星來頭接濟實無其路本道與湖西海西沿邑某樣穀中限米二千石租二千五百石太三百石特令移轉一以爲饑民奠接之資一以爲明春種糧之地事請令廟堂稟處矣賑民之政道臣主之穀物稟請帥臣例不得擅便之故往在癸巳因該閫狀聞大臣以請穀當自畿營爲之救荒當以畿穀區劃原狀辭置之爲請而庚戌該閫又爲狀請至有帥臣推考令道臣更爲狀聞之擧前後事例旣皆如此則今此帥臣之直請移粟已極駭然且以穀物言之畿沿穀千包許劃不爲不多設有如干不足商議道臣從便推移道理當然而乃以他道五千包正穀無難煩請千餘戶彈丸之地還賑之資若是過多者太欠料量極涉煩猥向後接濟有難責成請京畿水使許▣拿問處之原狀啓勿施民勢之緩急穀物之多寡令道臣另加商度更爲登聞後稟處敎以雖云有還送之已例聞亦有爲之之謄錄無論如此如彼道伯之尙今越視而致煩廟堂之屢次回啓此意嚴飭須卽論理狀聞事分付畿伯帥臣請罪事以道伯緘供觀之似有直請之規更爲詳考草記又啓言詳考久遠謄錄則己卯辛卯兩年自該閫有請穀之例而癸巳庚戌則如俄者草記所陳矣例有久近近例爲主則該水使之初不關由巡營直爲狀請事體所在極爲駭然拿問處之恐不可已矣敎以有難付生手待畢賑捧傳旨萬一治績與西邑無刮目之殊道伯具由狀聞以爲卽其地定配之地如是而道伯掩置發於繡行道伯亦當重勘此意嚴飭
정조 17년 · 강
遞大司成鄭大容以徐榮輔代之前也望
정조 17년 · 강
召見喬桐府慰諭御史尹致性于誠正閣
정조 17년 · 목
予曰御史俄入賓筵詳聞喬桐事情差下傳敎亦已備言之別無可以更諭者今日內必爲發行止宿於所到處遠往速回來也俄令有司堂上抄出各年謄錄素去可也
정조 17년 · 목
箚略曰臣一疾沈海于今幾月而重負未解瘝曠許久每一思惟只自惶恧方擬悉陳微懇恭俟曲副之恩乃於此際伏見堂疏臺章其所箚着於廟堂者誠出於勤政之美意則在臣道理惟當受以爲過而第臣忝叨匪據行將一朞始因昏憒無非罪戾終緣賤疾望絕陳就雖於簿書之末奔走之列初未能一分自效苟論不職之罪臣實爲最今此人言雖非單指臣身而其爲瞿然慚悚益無以自容伏況我聖上側席求助之日若不用其言而斥退臣身則或恐有違於導之使言之盛意伏願亟遞臣相職以謝公議批以勤攻之言勉在樂聞何如是過引卿其勿辭俟少間造朝仍命遣史官傳諭
정조 17년 · 강
大司諫林濟遠上疏賜批仍飭諸道牛禁及田政
정조 17년 · 목
疏略曰今秋三南之農雨暘如期播耘不愆論以大體不失爲挽近罕有之豐而弟聞有田而未之移者居多旣移而失於晩者亦夥此雖飢饉癘疫人力不逮之致而實緣耕牛之絕貴而然也農家長物以牛爲本而畜產之繁庶漸不如前日宰殺之狼藉最甚於近年名邑大都泮隸設舖窮篰殘閻頑民分肉甚至通衢列肆之間販鬻爲事有肉如坻若論其弊西湖爲先惟如是也故十家之村未見一牛一牛之直幾至百金矧當災歲民失恒業無牛可耕以人代鑿未移與晚移固其勢致然此豈歲之罪也噫犯屠有國之大禁也況今傷農之弊一至於此則申明禁條正爲急務而道臣嫌於收贖而不問邑倅慮或擾民而任他十數年內付之例飭蕩然爲無禁之域若此不已幾何不田野不闢乎另飭諸道嚴加禁斷法外宰殺之類一切痛繩恐有補於爲民重農之實政也凡干災政每當凶年則朝家軫念營邑着意惟恐把東之見漏故爲小民者庶免冤懲而至於豐年較數歲之中而執其總點退爲事操切成規守令見遏於道臣道臣被格於廟堂可哀者民偏被其害尤不可不慮也今年雖大豐也而所以爲災者大抵有三件名色一曰初不也一曰內不也一曰晚移也全不落種之謂初不半移而半不移之謂內不雖畢移而節序已過稂莠未祛竟不得食實者通謂之晚災此皆人力不逮牛畜絕貴而然也近來執災之規初不一條自在應頉而內不與晚災虛實易混故多不擧論況此雨澤周洽之歲此等災名不近事理守令不敢言於道臣道臣不敢聞於廟堂畢竟白徵不無其慮則僅收升斗之穀準納秸總之賦者尤爲可冤晚移者反羡未移樂歲而或思歉歲民情到此吁亦慽矣至於永災大關國計限以結數自有定式而昨年無前之水溝澮間成平陸畦畛或經滄葉決非一兩年內所可還起者濫報如嶺南則誠有不審之失而外此諸道一遵定數者又安知無多少白徵之弊乎此亦不可不慮也批以牛事卿言可謂適宜再昨筵中飭令廟堂別般講確卿疏又如此嚴飭諸道俾有實效田政事今番諸道勤慢一付之廟堂此政民生艱樂之大關捩更令廟堂於擧嚴飭毋或有把束之勤徵
정조 17년 · 강
持平南涑上疏賜批
정조 17년 · 목
疏略曰惟我殿下聖自天縱學惟日新凡於政令注措之間動合天心中和位育之功庶幾三代之盛而日月之照燭無遺宵旰之憂勞太過庶務之至煩無不親攬有司之應行必待提飭君逸臣勞之義果安在哉是以內而廊廟外而營邑事無大小一是仰成於上少無擔負底意專以玩愒爲事悠悠伈伈擧入於姑息二字之中此固群下之罪而殿下亦不思激囑振作之方一任其骩骳媮惰雖以懲討一事言之前啓中諸賊是何等劇逆大憝而謄傳故紙便成臺閣之例規徒延歲月無一人碎首力爭得請乃已者殿下之所以應之者惟以不允勿煩等字爲準備之語臺啓所請間或依允王府草記仍寢不下未擧當施之律便爲究竟之資罪有倖逭事未前聞有識之憂容有極哉噫嘻李潤慶眼無君父至憯絕悖之罪已是萬戮猶輕而聖批以爲猶屬第二件罪案其已發之罪尙不可勝誅則況又有加於此之罪者乎國若有法豈容一刻生置於地上而尙今假貸至有姑俟處分之命未處分之前事當具格嚴囚南間以待王章之亟加而數朔保放偃便自在殆若尋常罪囚者然殿下何惜於一潤慶而不顧刑政之失之太寬耶有國所重莫過於戎政而戎政疏虞莫甚於近日各邑儲峙太半虛錄軍簿簽丁徒有甚名或當習操之時刓刃破矢有同兒戲雇軍貰馬僅免關額此是臣所嘗目擊而竊歎者也目今疆域之內雖幸無警島夷之情僞難測湖嶺之防禦尤疏則在我有備無患之道宜有別般施措以盡陰雨之榮而廟堂只謂彼之無足可憂不念我之無一可特恬嬉之風猶復前日其在備袽之方寧不寒心惟我殿下憂民一念上格蒼穹今年穡事幸而大登第春澇秋旱間多被災之處蓋當歉歲則朝家之憂恤旣至各道之俵災亦優故得免橫徵之患而至於豐歲則道臣不敢優請籌司例多減削所得災結初旣不數顧何以遍及於失農之民哉當此荐歉之餘應逋新還尙患難辦而白地徵稅又若不免則哀我民斯何以聊生優給災結固可爲一時捄急之道而苟究弊源專由於田政之紊亂比總之謬規以殿下如傷若保之德何不一番振刷以爲釐正之方乎凡此數條莫非當今痼弊而無一不由於姑息之致孜孜奉公已無其人彌縫目前視作能事雖殿下勵精圖治思臻大猷若不先祛此姑息之習則何以變已頹之俗而囿一世於咸熙之域哉董飭群工淬勵庶政上有垂拱責成之美下殫奔走率職之誠則顧安有闕遺之可言愆類之可言乎此在我殿下一轉移間事惟殿下深留聖意焉批以所陳當留意
정조 17년 · 강
司諫高宅謙上疏賜批仍令廟堂稟處
정조 17년 · 목
疏略曰我國根本三南是已三南之民弊多由於守令之數遞數遞守令則不但迎送之有弊若新不如奮則民之受病尤不可言也或一年而遞或一年而再遞雖有召壯之賢良奚暇展其才而施其能也繼自今毋論文蔭武必擇其慈良廉介老成之人差送然後道臣時時糾察去其太甚之外絕勿數遞則吏民庶可以措其手足而恐或爲矯弊之方矣數年以來三南之水災挽古所罕而嶺南尤甚湖南爲次湖西又爲次成川浦落難以枚擧而平原廣野良田美畓之爲沙場者無處無之雖自營邑逐庫執災從實頉給白地徵稅之弊難保其必無況永災名色自有定限定限之外不得擧論顧安得無冤徵之民乎臣謂亟令廟堂行會三南使其邑宰躬審田野可以還起處則還起可以頉給處則頉給俾無白徵之冤則此雖損上益下之政而其爲救民固本之道恐爲目下之急務也且以三南漕運言之近來稅船臭載之患無歲無之由是之故國用之虛耗民間之痼弊愈往愈甚究其故則全由於梢工監色之不善領運而或有偸竊故破之弊不可專委於風波所致也臣謂自今以後破船之梢工則用以一律監色則施以限已身減死遠配之律以爲懲一礪百之地斷不可已也都事之任名以外臺職掌風化糾察不法其任不輕而近來則不然必以遐方無勢者類作爲落任之陥穽故政望一出句隅長歎此固非聖世之美事而且或有未及赴任而見遞者或有赴任未幾而爲營邑之所驅逐者亦足爲感傷和氣之一端臣謂都事之職如不得革罷則以法從之臣差遣使之掌風化糾不法而如當式年仍令掌試毋煩迎送之弊宜矣臣本南土之人熟諳南土之弊故妄有數條論列誠願殿下恕其愚而納其言焉批以所陳諸條好矣令廟堂稟處
정조 17년 · 강
命中學敎授洪秀晩西學敎授李相璜南學敎授李肇源等招致政院嚴飭肅命仍令明日設行學製
정조 17년 · 목
政院啓言中學敎授洪秀晚西學敎授李相璜南學敎授李肇源特敎申飭之下終不出肅揆以事體萬萬駭然所當重勘而本院無可施之罰何以爲之乎敎以中批者拔望者本事處義可謂毛將焉傳如是違牌萬萬駭然年少名官之處義雖曰寧激無渝亦觀其事理之當否則擧措之顚錯反有關於分義一竝招致政院嚴加責飭使之肅命後出去學製仍令明日設行
정조 17년 · 강
勘放令柳誨泰仁前縣監趙鎭奎配昌寧縣監洪景斗于金城縣
정조 17년 · 목
敎曰時囚皆令今日草記照律次堂擧行○義禁府啓言令柳誨原情以爲渠於場屋入去時果於場外持竹適値驟雨忙遽入門之際不覺其仍留於袖中竟至現發之境莫非愚迷不謹之罪云請刑推得情敎以所供似然附過放送又啓言泰仁前縣監趙鎭奎原情以爲渠之在任時金再旭之以百歲老人在於境內旣無面里之來報故初不聞知渠若能悉心搜訪豈有見漏之理乎莫非昏謬不察之罪云請刑推得情敎以以公罪考律區別勘放又啓言昌寧縣監洪景斗災年捧稅雖曰至難正供事體何等嚴重而不以本色收納擅自以錢代捧揆以法意殊甚駭然請以此照律敎以照律勘放區別功議減等又啓言時囚罪人趙鎭奎杖一百公罪收贖放送又啓言時囚罪人洪景斗功減一等告身盡行追奪金城縣眞木驛徒二年定配而依例發遣府羅將押送配所允之
정조 17년 · 강
召見判府事金鍾秀于誠正閣鍾秀進袖箚
정조 17년 · 목
鍾秀曰今日入城非但爲譯院取才爲趁明日參班矣予曰取才今番當爲之乎鍾秀曰明日將欲試取而當費五六日云矣予曰於卿何可加勉而積年廢棄之餘卿須善爲之又曰象譯輩上言事昨於回啓判付有諸堂會議之命而渠輩之漸至不成樣殆不成說朝家旣命講究救蓋之道而終使蔑其實效則非但渠輩向隅之歎在朝廷大非示信之義卿之回啓豈無料量於其間所以有本院提擧及有司備堂齊會本院詳究便否指一決處之命者此也卿須爛商善爲而以朝家一視之政市與譯何間亦須參量彼此務從方便好矣○箚略曰臣於蔡濟恭疏本宣示後初登筵席濟恭之逆與非逆始可仰復而臣本言語拙訥重以病氣昏短不得不以袖箚仰復焉嗚呼金縢文字出而兩朝之德美彌光聖上之孝思無憾先朝御製日星于天而初無容我殿下之另煩一言一字則尤爲允叶於不敢語及太淸之至孝精義苟非孝弟之通神何以能盡善盡美至於斯耶未死餘生獲覩此事喜爲悲幷欽誦無極雖以層生之世變言之義理旣無可藉口凶圖自不敢生心杜禍亂於無窮將見自今伊始至於濟恭罪惡以渠疏之直犯三條罔赦之極案而自上傳之原恕之科者卽以金縢文字渠所獨知故雖獨言人所不敢言而容有可恕也使濟恭眞有爲國效忠之誠則直提金縢爲言可也設令金縢二字嚴不敢提說但以闡揚兩朝德美昭布一世耳目之意婉轉爲說懇款陳請以見迫不得已語及昔年之意此固臣子當然底道理也況金縢之事渠旣獨知則兩朝德美之可以傳信百世者雖以渠之無人心無臣分亦必爲之感動惻怛而乃反曰尙未昭晰卞破又敢曰百代之後將何以憑信嗚呼就莫重莫嚴之地書不忍提不敢言之事而曾所目覩佯若忘却故作萬萬叵測之語必欲掩蔽我兩朝德美聖上孝思而後已以爲誑惑人心煽動一世之計者此其意將欲何爲吁亦凶矣渠疏中許多句語之陰慘者雖以其不敢提起之故不得不一切處之以爲不知也者而過之而只此一款已可判其爲凶逆腸肚矣我聖上㴠覆容貸之德意臣雖欲曲爲奉承其於十目之難掩何哉乞以臣箚歷詢大臣諸臣如有以臣言爲不然者則臣得以回難焉
정조 17년 · 강
召見稟事閣臣徐鼎修徐龍輔于重熙堂
정조 17년 · 강
命振威客舍營建時指財董役人折衝李奎暹等令該曹依例施賞
정조 17년 · 목
京畿前監司徐鼎修啓言振威客舍卽行宮也事體自別而年久頹毀不成貌樣且衙舍及倉廒諸廨無不傾圮該縣監曺允植多般拮據其所新建與修葺合爲百餘間之多此固該倅職分內事而至於折衝李奎暹金忠鉉徐鎭河曺潤鼎等之捐補財力終始監董之勞不可無拔例激勸之擧竝令該曹依他例施行恐合事宜矣從之
정조 17년 · 강
命雲觀命課學實官外增置前銜取才窠依天文學例仍命赴燕正官一窠永屬日官
정조 17년 · 목
觀象監提調徐龍輔啓言本監節目釐正之後命課學實官以七員定額入直諸事專當擧行而就其中除首任及公私雜頉則無故者絕少番次每患苟艱不可無變通之道且天文學則實官稱三曆官其次稱修述官階級秩然稱謂有據而命課學則尙無此等名號故一監之內事例斑駁擧行之際名實混淆此後依天文學例實官七人以諏吉官稱號又於前銜中抄擇其才葉精鍊者四人以修選官稱號與諏吉官七人輪回入直選吉等事通融擧行而諏吉官如或有闕則修選官中取才陞付修選官有闕則前銜中取才陞付一如三曆官修述官之例則稱號一定事例不紊番次亦無苟艱之患恐合便宜故敢此仰達從之龍輔曰然則修選官四人所當別設料窠而以今經費猝難擬議請竝令兼帶別選官以爲聊賴之地諏吉官修選官新差後修啓目啓下等事亦依三曆官修述官例施行從之龍輔曰赴燕日官之每年差送者專出於購貿儀器博求方書之意而近年以來彼中生利轉益凋殘當次之類率多不願揆以定式本意誠極可悶自今爲始正官一窠永屬日官俾得霑漑則庶或爲願赴之一端矣從之
정조 17년 · 강
遞承旨李儒敬以洪義榮代之前望也
정조 17년 · 강
命翰林徐有聞還付注書
정조 17년 · 강
命御將李敬懋推考鐘閣守直官等嚴治草記打鐘女人付道伯重治
정조 17년 · 목
御營廳啓言今夜四更三牌牌將孫喜運四牌都巡牌將趙泓等進告以爲本更二點鐘閣忽有鐘聲急入搜探之際連打三聲卽爲捉出見之則果是女人故捉來云嚴問取招則以爲渠以宜寧居民金岳三之妻孫召史渠夫被誣牛賊見囚晉州鎭營屢訴本官與巡營及備局尙未決放故敢生鳴鐘上徹之計八月上京連日接宿於鐘樓傍假家鐘閣門箭箇箇潛爲搖撼拔拓其動搖之箭果爲闖入打鐘三聲云臣以當夜巡羅營將臣兼管守直官習讀而不能禁遏於未然之前致此深夜鳴鐘之擧惶恐待罪而請當該女人移送兵曹守直官習讀問名拿問嚴處敎以古制懸鐘於鐘峴鐘街者卽許其訴冤而近來只爲人定罷漏之所用則焉敢從忽於禁雜人乎卿則推考守直官等卿其亦爲嚴治草記女人付之道伯重治此後更或不謹守直當該官員嚴棍充軍
정조 17년 · 강
命明日眞殿行禮時大臣二品以上進參
정조 17년 · 목
敎曰明日眞殿行禮以茶禮行之此與行祭有異且値慈殿湯劑製入之時時刻當於日出後爲之參班諸臣則大臣二品以上進參事分付
정조 17년 · 목
大司憲曺允大啓言昨日賓對有命召牌又降而鐵限在前承膺無路坐犯違傲恭俟處分重臣筵奏謂以應旨不實譏切備至末以賓對之不參又謂之慨然臣滿心慙恧無地容措自來處義之外又添目下情勢由前由後其何可晏然乎請命遞斥大司諫林濟遠啓言臣之難昌之義已爲附陳於應旨之章而昨日賓對之牌又以一疏自爲去就疏未及徹牌先呼望臣於是燈爲無端違召之人而筵臣問備之請旣斷以塞責又謂之慨然前有失職之愧後有慢命之罪自來情勢之外又添一段處義以此以彼顧何敢晏然乎請命遞斥司諫高宅謙掌令權儐持平趙恒鎭等啓言昨日賓對之牌同犯違傲之科筵臣所奏譏之以應文斥之以慨然臣等滿心慚恧無所容措以此情蹤顧何敢晏然於臺次乎請命遞斥正言李重蓮啓言伏見筵臣所啓則譏斥臺地遣辭深緊以陳疏而別無昌言塞責而擧皆違牌爲辭至請重推之典況如臣之初無一言又犯違召者尤何敢晏然於臺次乎請命遞斥竝批以勿辭○政院以允大濟遠宅謙儐恒鎭重蓮等一日再啓煩瀆退待物論啓
정조 17년 · 강
命東關王廟及纛所有頉處以享日修改
정조 17년 · 목
禮曹曾啓言東關王廟有頉處修改之由今九月十九日節祭兼告始役吉日時來十月初十日卯時爲吉云請以此日時擧行又啓言纛所有頉處修改之由今九月十九日節祭兼告始役吉日時來十月初十日卯時爲吉云請以此日時擧行竝敎以享日修改事分付
정조 17년 · 강
命永付司果李挺馝子若孫中待闋服差定寫字官
정조 17년 · 목
承文院啓言本院寫字官永付司果李挺馝今方有頉其永付祿窠本是特敎賞典之窠自當減省而旣係四十元額之內減此一窠則未滿元額何以爲之乎敎以李挺必香之使役效勞旣多其子若孫如有寫字官待闋服或待窠差定永付司果窠則洪慶運差下
정조 17년 · 목
具翼善冠袞龍袍詣版位展拜陞詣殿內行茶禮如儀○敎曰次知中官半熟馬一匹賜給守直中官殿監各上弦弓一張賜給前導守僕及其餘守僕下屬等令該曹米布考例題給
정조 17년 · 강
毓祥宮展謁命以三明日爲之
정조 17년 · 목
敎曰歲謁尙未爲之値此月此日餘懷耿耿三明日當詣毓祥宮展拜以此分付○兵曹以何營軍兵隨駕何營軍兵留陣禁軍及馬步軍幾番幾哨磨鍊啓稟敎以以御營鄕軍三哨禁衛鄕軍三哨訓局馬兵二哨御將都領隨駕禁軍二番隨駕留營留陣置之
정조 17년 · 강
命故領府事徐命善家明日遣承旨致祭
정조 17년 · 목
敎曰以今日之故欲待明日致祭奄過終祥何異於日遠日忘乎故領府事徐命善家遣承旨明日致祭祭文當制衣下矣
정조 17년 · 강
命義州贈參判崔孝一判節之日地方官就其祠致祭仍命問名後孫宣傳官擬入此後其家人業武者勿論出身南行必皆薦擧事備載該廳故事受敎
정조 17년 · 목
敎曰故義士李士龍後裔有收錄之擧況義州人贈參判崔孝一之節義爲忠愍之畏友而加於士龍一等者乎彼兩家尙報之故庶或無缺而孝一之家所施者卽不過追配一事得不有歉於心也哉肅廟朝贈之以亞卿先朝賜名記蹟之書曰樹烈千秋旋命特錄後孫於宣傳官兩朝聖意有可以仰認昨因大臣言又思之是月十九日卽孝一判節之日旣思之豈可泯然下送香祝使地方官伊日就其祠而祭之以若微賤特錄於宣傳官是何等曠絕之恩數而似聞未及施行云豈非欠事令兵曹問啓後孫之名宣傳官卽爲擬入此後其家人之業於武者勿論出身薦南行薦必皆薦擧事令諸武將知悉備載該廳故事受敎
정조 17년 · 강
領議政洪樂性領府事蔡濟恭上箚賜批
정조 17년 · 목
樂性箚略曰是年是月行禮眞殿孺慕彌篤聖孝克伸臣民欽仰曷有其極臣近患瘡痒之症膿痂遍身以此不潔之蹤不敢冒參於享禮之班臣分全虧人理都絕惶隕靡措無地自容且臣衰癃昏憒之狀不待屢瀆已蒙俯燭而惟是忝叨中書三朔蹲冒不恤一身之廉隅從他四方之嗤罵者已足爲貽累淸朝召致天災之一端而伏況十行論言念軫警惕三司章奏戒在消弭臣於此時宜卽仰冀策免之恩以副修省之實而神識全昧一味泯伏臣罪到此尤無所逃至若諫長儒臣勤攻良言臣雖荒耄誠知爲朝廷之美事受過之不暇豈或因此强引以妨言路而疏中所論適中時弊以殿下翕受之量宜賜採納以彰從諫之德以培謇諤之風則臣身斥退當在所先伏乞聖明先治臣闕禮之罪仍削臣議政之職○濟恭箚略曰日月依辰先大王千秋舊節至矣自念白首不死又逢是日追憶君臣同會應製之事歷歷如昨日而仙鄕杳邈陵佰已拱飮泣之餘少得以慰心者惟在於趨走璿殿之庭仰瞻爐香之升而顧臣日前所患有加無減自力祗赴斷無其望撫躬自悼不如死之久矣伏乞亟治臣闕禮之罪竝批以未參何用過引卿須安心愼攝仍命遣史官傳諭
정조 17년 · 강
京畿監司鄭昌順以北部寡女李氏與前縣監尹昌淳山訟査啓
정조 17년 · 목
査啓以爲因刑曹啓下關北部寡女李氏與前縣監尹昌淳當平地所訟山地仁川府使閔百準摘奸後牒呈內府使馳進山下兩隻所見處摘奸尺量則李氏媤祖父故判書鄭益河墳距尹昌淳妻新葬處爲一百十尺坐立俱見李氏媤父故郡守鄭檏墳距尹昌淳妻葬爲一百尺七寸坐立俱見李氏夫故學生鄭紹煥墳距尹昌淳妻葬爲一百二十一尺坐立不見自尹昌淳妻墳至尹昌洙六代祖龍原府院君自新祠宇爲十四尺至尹大興家舍爲五尺至尹昌洙家舍爲十二尺至尹聖欽家舍爲二十四尺三寸而元告寡女李氏原情內尹哥之偸葬形狀已悉於賣土符同之尹昌洙口招步數龍脈當禁之地亦爲詳錄於圖形之中別無更達之辭而到今尹昌淳語塞理屈則案山靑龍之末他人偸葬之冢不爲禁斷獨禁於渠爲言而媤祖父媤父身故之後家計蕩敗流落淸風地昨年夏家夫身死而無子艱得養子爲其學業而率還京中則安山居李魯元葬其弟於先山案山云故今年秋夕率推子過節祀回路置轎於李哥門前欲爲自處則李哥之孀婦以掘移之意成給手記故持而還歸若不卽掘欲爲起訟靑龍邊尹哥之偸葬則居淸風而不知歸京中而亦不知尹昌淳今來陳告旣聞之後不可仍置乞卽掘給焉大抵尹昌洙之父與媤祖父親知而居在墓下故凡百皆信之矣渠先偸葬於重臣山所靑龍而猶爲不足幷與基地而賣之使人偸葬之中亦爲渠之冢墓與祠宇之脈後此不可責以人理之人彼尹昌淳果何如人乎乃乘渠家孤單重臣山所咫尺之地聚壯丁軍百餘名持杖擧火泥灰外槨半夜偸葬起訟而不待捽曳其官差氣焰如此殘疲士夫將不保山地矣至公處決卽卽掘移云元隻尹昌淳原情內妻山自金川地移窆於廣州地遭石變不得用當平卽渠先壠也與族人尹昌洙相議蹔借其家後八月二十三日行喪四日巳時權厝而他人起鬧初不意慮矣今初三日將差忽地來到而渠以本病添劇使一家人替應矣一家人歸傳族人尹昌洙着枷嚴囚故不勝驚惶再昨擔舁來到而彼隻之擊錚原情構捏罔測白晝用山村里皆知所率不過擔軍而已則近百名壯丁明火持杖等語可謂皮之不存族人自來至貧渠旣葬妻山雖權厝有妨其居室而目今辦價無路果以七百兩手記書給將差捽曳之說千萬瞹昧將差持來牌子斥呼姓名幷捉三兄弟同已妻山之訟兄弟之幷令捉待似涉不當故只以兄弟不必盡泩之意言送而已其時將差招致對質則可卞以鄭山禁養言之其案山許葬他人渠之新葬近處又許人葬今至累年無一言矣獨於渠禁斷者豈不冤狂云尹昌洙所告內去月二十二日昏時一轎子猝入渠家故問其委折則乃是尹兔山宅內行而欲爲借葬於此家家後而來此云云矣喪行繼又踵至而尹兔山三兄弟隨後其他子侄與女壻一齊來到而役軍則火光中所見幾至百餘名外棺泥灰亦爲馱來一夜之間奄成一大冢雖欲挽止强弱不適又欲呈狀而拘於顧私翌日歸時成給七百兩手記故不得已留置云矣蓋重臣墳墓與他自別之外毋論步數之遠近旣是襯身單靑龍坐立俱見之處則在法當禁尹昌洙祠宇與他尹之家舍幷爲法理之當禁而旣入於許賣之中不欲相訟則置而不論而以昌洙招辭見之伊日入葬時光景殆近於偸葬之擧尹家原情中謂以鄭家案山地許葬靑龍端見偸而獨於新葬如是禁斷云李氏原情中謂以案山下偸葬者今月掘移之意前已捧手記而至於靑龍端見失處卽尹昌洙之妻葬而今因尹家之原情幸此摘發惟願其今月內掘移故捧侤音以給尹家不待之由詳在其原情中而至於捽曳官隸一節前此府使以尹隻之不待不得摘奸而空來矣日暮時富平一隸來告曰其宅兩班見牌子無端捽曳故自然遲滯今始還來云牌子中斥呼三兄弟姓名與將差等說雖在其原情中而府使傳令則只以兩隻知委待令而已則富平留鄕牌子中斥呼姓名未知其果如彼言至若將校出送今始初聞矣大抵尹昌洙自其火鄭家全盛時以墓下親知爲其信愛今見鄭家殘敗孤弱先爲偸埋其妻於當禁之處又慾於山價之太高暗賣家基引人入葬決非人情之所可爲且彼隻摘奸時始見其鄭家單靑龍內坐立俱見之狀稠人之中叱責尹昌洙子曰汝所謂坐立不見云者何爲俱見而不爲靑龍內者今爲其內汝言何如是節節相反也云爾則彼隻之見欺於尹家父子從可知矣未葬時擧措莫非其父子之指揮而到今事出之後反自爲證於尹葬之一事一一陳告隱然若茫然不知之中失其家基而欲掩其跡究厥所爲萬萬巧惡如此風習不可不嚴懲緣由牒報云矣謹按大典通編山訟條曰宗宰墳墓皆有步數而二品九十步則尹昌淳葬妻之地與故判書鄭益河墓相距雖過百步龍虎內養山處勿許他人入葬明有法禁尹墳旣是鄭冢單靑龍之內則在法當禁且人家百步內毋得入葬又是法典則尹昌洙之任自許賣已是冒禁尹昌淳妻葬使之刻期掘移當初昌法入葬之罪所當論勘而係是朝官有非臣營所可勘處尹昌洙則雖曰家後之山旣是當禁之地則貪得買山之錢陰圖許葬之計致此訟端至煩天聽者莫非昌洙慫慂許賣之致昌洙自臣營嚴刑懲礪緣由馳啓
정조 17년 · 강
封還右議政金憙箚子仍命所薦諸人俱會應參人定其取捨
정조 17년 · 목
箚略曰殿下御極以來每於尊禮先正之道作成人才之方靡不用極凡今日冠儒而服儒者孰不欽仰興起而世道無丕變之效士趨有靡定之歎噫樂放縱賤名檢之爲今痼弊誠如聖敎而若其一變而維新則豈不在於朝家擧措之得其宜乎目今林下遺逸非無其人而旁招之擧尙未遍及此誠聖也之欠典而如臣無似猥忝大官雖不敢妄擬於以人事君而苟有所知不能薦進則臣罪大矣前參奉臣金載翼沈潛性理踐履篤實前監役臣朴胤源篤學好禮準以繩尺幼學臣沈師東經術精深制行方嚴幼學臣金履儉才高識博勇於進修是皆學有淵源言行著聞久爲士友所推重者也如以此等之人拔例擢用幷與已抄選諸儒臣一體招延置諸經幄之列則不但爲士林之聳動朝野之所矜式而已其於贊聖學扶世敎之道裨益必多豈不休哉臣於向者猥進一箚敷陳先正餘意而及伏奉批旨乃以這箇五篇中益攻探賾之功爲敎臣誠感服欣幸之不已而第伏念求賢取善卽此五篇中一條目則以殿下探賾之功尤豈或忽於此乎仍又伏念臣先祖臣金益熙當仁廟朝以兼輔德一薦二人於萬言封事至今傳之爲美談臣每閱遺編竊有感于私心而亦知夫爲國進賢本不係於官職之高下朝令之有無也況今聖明在上文敎丕闡而拔茅彙征之美獨不及於○列朝晠際此臣所以不避僭越敢有所陳者也倘蒙殿下不以人廢言卽命銓曹金載翼朴胤源竝付經筵官沈師東金履儉亦皆以次普用則崇需重道亶在於是而豈不有光於我朝家法乎惟殿下深留聖意焉○敎曰大臣以人事君況薦士乎卿之意固好然尋常金石之典或可拔例至於此事以一人之見無敢付抄選先朝受敎之昭載者至爲嚴截考之記注可按況其後以諸大臣及該曹諸臣俱爲備員會丁賓廳議薦然後先付儒賢之職亦在於大典通編中受敎旣如此法式又如許卿言雖好有難毀壞而卿之此擧似出於未諳事實姑先還送以安卿心所薦諸人事依受敎法典俱會應參人定其取拾事遣史官傳諭于右議政
정조 17년 · 강
遣承旨馳詣宗廟慕宮奉審摘奸
정조 17년 · 강
遞承旨洪義榮以林濟遠代之前望也
정조 17년 · 목
箚略曰以一箚而薦四人雖以臣之疏闇豈不知極涉僭猥而區區微忱則實惟在於贊聖化扶世敎以對揚向者聖諭之萬一也伏況臣之所薦諸人苟或不合於拔例擢用寘諸經幄之列則臣雖無狀焉敢乃爾第臣伏奉昨夜傳敎下者始知有受敎與法式矣臣誠萬萬惶恧無地自容臣之瞢昧唐突至於此甚而殿下乃及優容假借不以爲罪仍以俱會賓廳定其取捨爲敎臣於是竊不勝欽仰攢頌於崇儒之晠意而但伏念所薦諸人俱是一代之善士也此時旁招之擧不容少緩而緣臣之固陋妄率致煩箚本之還下臣罪自知之矣伏乞亟降威罰以安微分焉批以未諳格例豈必過引卿其安心勿辭仍命遣史官傳諭
정조 17년 · 강
遞承旨金祖淳以李勉兢代之前望也
정조 17년 · 목
敎曰狀啓不當捧入而捧入不察甚矣該房承旨遞差前望單子入之待下批牌招察任
정조 17년 · 강
遞大司成徐榮輔
정조 17년 · 목
敎曰有難等待其出肅未肅拜大司成許遞今日政差出待下批牌招察任
정조 17년 · 강
遞執義李周顯校理李龜雲副校理尹致性修撰李貞運宋俊載副修撰韓致應飭宋祥濂察職
정조 17년 · 목
敎曰再明日動駕侍臣不可不備員兩司引避退待外與玉堂未肅拜在外人員竝許遞今日政差出○因玉堂許遞傳百敎曰宋祥濂爻周牌招申飭察職
정조 17년 · 목
以李冕膺爲吏曹參議尹㬦爲大司諫宋翼孝爲執義權坪爲獻納李相璜爲修撰高宅謙爲副修撰李洪載爲禮曹參判申大升爲右尹洪良浩爲判義禁李家煥爲大司成洪秉周爲昌寧縣監柳諡爲宗廟今
정조 17년 · 강
飭大司成李家煥肅命
정조 17년 · 목
家煥違召敎曰更爲牌招陞試使之明日設行○政院以家煥再違啓敎曰更爲牌招勿爲呼望○敎曰屢勤飭敎尙不入來事體所在萬萬駭然大司成李家煥從重推考向者下敎之後何敢若是其委折招致政院問啓仍爲嚴飭肅命○政院啓言問于行大司成李家煥處則以爲臣之情地萬萬危蹙人器萬萬不稱尋常官職含恩怵分雖不得不黽勉行公而猶此恧縮逡巡不敢爲揚揚冒進之計矧玆國子長席地望尤峻掄選自別何敢視若倘來晏然出肅乎飭敎之下末由承膺云矣敎以豈敢煩瀆於深夜乎嚴飭肅命
정조 17년 · 목
避嫌略曰適當遇災求言之日晩後一疏單率寂寥進定賓對召命繼降而又不得隨牌進參迺者筵臣譏切之言殆無餘地應文慨然等語臚列備至繼又有重推之請臣心愍恧靡所容措適緣賤疾危劇今始來避所失尤大請命遞斥批以勿辭亦勿退待
정조 17년 · 강
命兼春秋安經心拿處承旨兪漢寧罷職徐邁修遞差
정조 17년 · 목
政院啓言日前右議政金憙箚子有還送之命而史官謂以正書疏箚修正以入旣傳之後還爲推來事未前有極爲未安請當該兼春秋安經心重勘敎以拿問嚴處當該坐直承旨罷職右位承旨遞差
정조 17년 · 강
以洪明浩宋銓爲承旨前望也
정조 17년 · 강
京畿監司鄭昌順狀罷坡州牧使李栢然
정조 17년 · 목
該監司狀啓以爲該牧使李栢然以陵幸時道路橋梁差使員上京仍留京第猝稱落傷屢度催促終不還官同行差員未見落馬之狀射班進參亦無言病之事而忽地托病巡行當到而初不來待秋務方殷而全無顧念看坪執災專委下屬其意不過旣得防禦履歷不欲久居殘邑而然如此之人宜施厭避之律爲先罷黜其罪狀請令攸司稟處敎以令該曹口傳差出待下批當日辭朝
정조 17년 · 강
以申大坤爲坡州牧使口傳也
정조 17년 · 강
以洪大恊爲海西延安等邑慰諭御史
정조 17년 · 목
敎曰近日宵旰耿耿一念在於畿內之喬桐海西之延白等邑擬待年分狀本另施蠲恤遣御史慰諭矣日前因喬桐請穀事先遣繡衣接壤之地有難遲待兵曹正郞洪大恊延安等邑審察農形慰諭民人御史差下使之明日辭朝凡係蠲恤之方雖載齎去諭書外此可以便民者與道伯面議以來
정조 17년 · 강
詣璿源殿展拜仍詣毓祥宮延祐宮宣禧宮行禮
정조 17년 · 목
具翼善冠袞龍袍詣眞殿展拜由萬安門乘輿出仁政門降興乘輦出敦化門敎曰奉安閣行禮時百官衣例進參延祐宮宣禧宮行禮時百官行禮置之至毓祥宮大門外降輦乘輿入風月軒少項詣版位行禮陞詣宮內奉審仍詣奉安閣行禮陞詣閣內奉審訖詣延祐宮行禮陞詣宮內奉審訖乘輿出宮大門詣宣禧宮入齋室少頃詣版位行禮仍行奠酌禮還入齋室
정조 17년 · 강
召見惠堂鄭民始戶判沈頤之海西句管堂上金思穆有司堂上尹行任及御史洪大協仍下別諭于延安等邑父老民人